Министарство грађевинарства, саобраћаја и инфраструктуре, у складу са чланом 15. Закона о државној управи („Сл. гласник PC" бр. 79/05, 101/07, 95/10, 99/14, 30/18-др закон и 47/18) доноси

**УПУТСТВО**

**О УСЛОВИМА, НАЧИНУ КАО И МИНИМУМУ ДОКУМЕНТАЦИЈЕ КОЈА СЕ ДОСТАВЉА УЗ ИНИЦИЈАТИВУ ЗА УТВРЂИВАЊЕ ПРОЈЕКАТА ЗА ИЗГРАДЊУ ОБЈЕКАТА ОД ЗНАЧАЈА ЗА РЕПУБЛИКУ СРБИЈУ**

**I Предмет упутства**

Будући да је чланом 88. став 10. Закона о планирању и изградњи („Службени гласник РС“, број 72/09, 81/09-испр., 64/10-одлука УС, 24/11, 121/12, 42/13-одлука УС, 50/13-одлука УС, 98/13-одлука УС, 132/14, 145/14, 83/18, 31/19 и 37/19-закон) прописано да Влада, на предлог министарства надлежног за послове грађевинарства, утврђује пројекте за изградњу објеката од значаја за Републику Србију, овим упутством се детаљније одређују услови, начин и документација која се доставља уз иницијативу за утврђивање пројеката за изградњу објеката од значаја за Републику Србију, као и садржај иницијативе за утврђивање пројекта од значаја.

**II Услови које објекат треба да испуни**

Да би изградња неког објекта била проглашена од значаја за Републику Србију, неопходно је буду испуњени следећи алтернативно одређени услови:

1) да је објекат у функцији реализације инвестиционог пројекта којим се унапређује локални економски развој или

2) да је објекат који је намењен за социјално становање, у складу са законом којим се уређује социјално становање или изградњу објеката за потребе обављања послова из надлежности државних органа, односно органа аутономне покрајине или органа јединице локалне самоуправе или објеката у обавезној јавној својини и да је инвеститор тог објекта Република Србија, аутономна покрајина, односно јединица локалне самоуправе или

3) да је објекат који је у функцији обављања комуналне делатности, у складу са законом којим се уређује комунална делатност односно

4) да је објекат чијом се изградњом унапређује туристички потенцијал на територији једне или више јединица локалне самоуправе.

**III Садржај иницијативе:**

Инцијатива којом се покреће поступак утврђивања пројекта за изградњу објекта од значаја за Републику Србију, садржи следеће податке:

1. Податке о подносиоцу захтева;
2. Податке о инвеститору изградње објекта (уколико инвеститор није Република Србија, односно град/општина);
3. Податке о јединици локалне самоуправе на чијој територији ће се објекат градити (географски положај, степен развијености, број становника, број запослених у привреди, образовање становништва);
4. Подаци о локацији на којој се пројекат реализује (попис катастарских парцела, плански основ, подаци из планског документа, процена тржишне вредности земљишта;
5. Подаци о очекиваним економским ефектима реализације пројекта;
6. Рок до када се очекује окончање реализације пројекта;
7. Податке из којих се може утврдити како ће реализација пројекта утицати на свеукупан развој јединице локалне самоуправе.

**IV Документација која се уз иницијативу доставља:**

Уз иницијативу се доставља следећа документација:

1. Извод из листа непокретности за катастарске парцеле на којима ће се реализовати изградња објекта;
2. Информацију о локацији;
3. Извод из АПР-а (уколико је инвеститор привредно друштво);
4. Процена тржишне вредности непокретности, издата од стране надлежног органа пореске управе;
5. Преглед подстицајних мера и средстава које Република Србија, аутономна покрајина, односно јединица локалне самоуправе обезбеђује за реализацију пројекта, односно инвестиције;
6. Други подаци битни за оцену оправданости оваквог располагања грађевинским земљиштем, односно
7. Други акти који могу бити од значаја (потписани меморандуми о разумевању, потписнаи уговори у вези са пројкетом и сл.)

**V Начин проглашења пројекта:**

- Након достављања иницијативе, Министарство грађевинарства, саобраћаја и инфраструктуре (у даљем тексту: Министарство), утврђује да ли су испуњени претходни услови, као и да ли је документација потпуна и уредно достављена;

- Уколико је документација комплетна, Министарство припрема предлог закључка и прослеђује надлежним институцијама ради прибављања мишљења о предметном акту;

- Када се прикупе сва позитивна мишљења, закључак се усваја на седници Владе.

**Напомена:**

Накнада за промену намене пољопривредног и шумског у грађевинско земљиште, не плаћа се приликом изградње објеката од значаја за Републику Србију, у складу са чланом 88. став 7. Закона о планирању и изградњи.

**VI Ступање на снагу:**

Ово упутство ступа на снагу даном потписивања и објављивања на сајту Министарства.

ПОТПРЕДСЕДНИЦА ВЛАДЕ

И МИНИСТАРКА

Проф. др Зорана З. Михајловић